《春夜与吴山人饮穆前江宅招妓弹琵琶不至》
明代·卢楠

我昔弄月沅湘浦，灵妃飘风鬼洒雨。遥看江上数峰青，宝瑟如洒心更苦。

春风小落前江家，高开玉烛烧残花。青蛾何处不相待，北堂一曲空琵琶。

琵琶声已歇，空馀胡地月。黄云塞前水北流，霜风夜啸猿沉秋。

古来蝉鬓已寂寞，何令此夕独生愁。不如与君饮美酒，披襟一笑轻王侯。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。